कुंडली दोष वालों की शादी कराते बनयुरी कामेश्वर महादेव, मगरू महादेव के आदेशों में होती बर्फबारी
आपने मनुष्यों और संतों का महाकुंभ तो देखा होगा, लेकिन हिमाचल प्रदेश में देवी-देवताओं का कुंभ सजता है। देवी-देवता साक्षात दर्शन देते हैं और 7 दिन तक भक्तों को आशीर्वाद देकर उनकी मनोकामनाएं पूरी करते हैं।
आपने मनुष्यों और संतों का महाकुंभ तो देखा होगा, लेकिन हिमाचल प्रदेश में देवी-देवताओं का कुंभ सजता है। देवी-देवता साक्षात दर्शन देते हैं और 7 दिन तक भक्तों को आशीर्वाद देकर उनकी मनोकामनाएं पूरी करते हैं। दरअसल मंडी जिले में 7 दिवसीय अंतर्राष्ट्रीय शिवरात्रि महोत्सव शुरू हो चुका है, जिसमें प्रदेशभर से देवी-देवता शिरकत करने पहुंचे। इस बार 216 देवी-देवताओं को महाशिवरात्रि महोत्सव में आने का न्योता दिया गया। यही नहीं सभी देवी-देवताओं को पुलिस सुरक्षा भी दी गई। देवी-देवता अपने देवलुओं के साथ 100 से अधिक किलोमीटर से भी ज्यादा का पैदल सफर करके राजा माधवराव से भेंट करने आए हैं।
देखिए महोत्सव में पहुंचे देवी-देवताओं की तस्वीरें और जानिए उनके बारे में...
बनयुरी कामेश्वर महादेव
शिवरात्रि महोत्सव में मंडी रियासत के देव बाला कामेश्वर बनयूरी भाग लेने पहुंचे हैं। वह अपने कारदारों के साथ अपने मूल स्थान से 25 से 50 किलोमीटर की यात्रा पैदल तय करते मंडी आए। मान्यता है कि यह देवता राज परिवार के प्रमुख देवताओं में से एक हैं, जो कुंडली मिलान के दोष को मुक्त करते हैं और देवता स्वयं उनकी शादी करते हैं।
देव बाला कामेश्वर सायरी
यह देवता भी मंडी रियासत के बड़े देवता हैं, जिन्हें राज परिवार में अलग महत्व मिला है। इस देवता को 18 व्याधियों का भंडारी( स्वामी ) कहा जाता है और यह देवता सभी प्रकार की बीमारियों से अपने जनपद की रक्षा करते हैं।
श्री विष्णु देव मतलोड़ा
विष्णु मतलोड़ा को सराज घाटी का सबसे बड़ा देवता माना जाता है। यह देवता सराज घाटी से करीब 120 किलोमीटर की पैदल यात्रा कर मंडी पहुंचे हैं। जब मंडी के राजा माधवराव का मंदिर बन रहा था तो राजा के अनुरोध पर इसी देवता ने राज माधव मंदिर की आधारशिला रखी थी।
श्री आदि गणपति महादेव
यह देवता मंडी की सनोर घाटी के अधिष्ठाता देवता हैं और इन्हें पार्वती पुत्र कहा जाता है। यह देवता अपने स्थान से 70 किलोमीटर की पैदल यात्रा करके मंडी पहुंचे हैं। मान्यता है कि प्रथम पूज्य गणेश को सर्वप्रथम माना गया है। मंडी राज वंश के प्रमुख देव इन्हें ही माना गया है।
श्री देव मगरू महादेव
यह देवता सराज घाटी से लगभग 100 किलोमीटर की पैदल यात्रा करके मंडी पहुंच हैं। यह देवता अमीर देवताओं में से एक हैं, जो 40 किलो से ज्यादा सोने-चांदी से लदकर मंडी पहुंचे हैं। इनके मंदिर मगरू गला में इन्ही के आदेशों के अनुसार बर्फ गिरती है।
देव आदि ब्रम्हा
पूरे भारतवर्ष में यह मान्यता है कि ब्रह्मा के सिर्फ कुछ चुनिंदा मंदिर ही भारतवर्ष में मौजूद हैं, लेकिन छोटी काशी मंडी में आदि ब्रह्मा नामक एक देवता भी निवास करते हैं, जो पूरी मंडी की रक्षा करते हैं। कोविड काल के दौरान भी इस देवता ने मंडी आकर पूरी मंडी को चावल बांटे और कोविड से सुरक्षित किया था।
देव चुंजवाला
देव चुंजवाला महादेव बाला महादेव सराज घाटी के आराध्य देव हैं। इन्हें शिव का स्वरूप माना जाता है। इस देवता का यह नियम है कि जब भी यह देवता किसी यात्रा पर निकलते हैं तो इनके लोगों के पास किसी भी तरह का नशा निषेध है। यह देवता नशे के बिल्कुल विपरीत चलते हैं और अपने गांव के युवाओं को भी अपनी प्रतिज्ञाओं से यह सीख देते हैं कि नशा एक बुरी चीज है।
देव हुरंग नारायण
यह देव द्रंग विधानसभा की चौहार घाटी से ताल्लुक रखते हैं। यह देवता भी श्री कृष्ण के अवतार माने जाते हैं। इस देवता को अपने इलाके में बारिश के देवता के रूप में भी माना जाता है। मान्यता है कि यह देव जहां भी निकलते हैं, वहां पर बारिश अवश्य होती है। किसान भी इन देवता पर निर्भर रहते हैं। जब किसानों और बागवानों को बारिश की जरूरत होती है तो किसान इस देवता के आगे नतमस्तक होते हैं और बारिश की मन्नत मांगते हैं।
देव पाईन्दल ऋषि
देव पाईन्दल ऋषि को मंडी के बड़ा गांव में आयुर्वेद के देवता के रूप में माना जाता है। ऐसी मान्यता है कि यह देवता लाइलाज और गंभीर रोगों से ग्रसित लोगों को भी मौत के मुंह से बाहर निकाल लेते हैं।